**ОБЯВА**

**за приемане на проектни предложения за предоставяне на**

**безвъзмездна финансова помощ от страна на Република България**

Министерство на външните работи на Република България чрез Посолството на Република България в Подгорица обявява процедура по приемане и подбор на предложения за проекти, които ще бъдат изпълнявани с безвъзмездна финансова помощ в рамките на официалната помощ за развитие на Република България с начален срок на изпълнение през 2020 г.

**Приоритетните области и направления за изпълнение на проекти на територията на Черна гора са:**

- Опазване на околната среда и устойчиво управление на природните ресурси;

- Повишаване качеството на образование и здравеопазване, защита и грижа за правата на деца с увреждания и в неравностойно положение;

- Подобряване на административния капацитет за реформи в публичната и местната администрация.

1. **Цели и обхват на проектите:**

 - Подкрепа и изпълнение на дейности, свързани с опазването на околната среда и устойчивото управление на природните ресурси като опазване на биологичното разнообразие, въздуха и природата, управление на водите и отпадъците, иновативни чисти технологии; включително дейности, свързани с изпълнението на критериите по Глава 27 – „Околна среда и климатични промени“;
- Подпомагане и осъществяване на дейности, свързани с подобряване качеството на образованието, подпомагане на иновативни методи на преподаване и образователни подходи, модернизиране на училища и дневни центрове за деца и младежи, центрове за деца с увреждания и деца в неравностойно положение;
- Подкрепа и изпълнение на дейности, свързани с подобряване качеството на здравеопазването, модернизация на болници;
- Защита и грижа за правата на децата с увреждания и децата в неравностойно положение;
- Осигуряване на подкрепа за подобряване административния капацитет на Черна гора за осъществяване на процесите на демократични реформи, особено по отношение на държавните институции и общините, които понастоящем нямат достатъчен опит и капацитет за съответните функции и дейности.

**2.   Целеви групи:**

 - държавни институции;
- неправителствени организации;
- общини;
- образователни институции;
- болници.

**3.  Очаквани резултати:**

 - подобряване на социално-икономическото развитие и доброто управление, водещо до устойчив и приобщаващ икономически растеж;
- подобряване на благосъстоянието и здравето на хората;
- осигуряване на качествено образование;
- защита на правата на човека;
- подобряване на административния капацитет;
- утвърждаване на доброто име и международния авторитет на България.

**4. Допустими стойности на проектите:**4.1. Минималната допустима стойност на проект е 5 000 лв. /около 2 500 евро/.
4.2. Препоръчителната максимална стойност на проект е:

·                     за проекти, чиято основна цел е доставка на стоки и/или предоставяне на услуги - до 70 000 лв. /около 35 000 евро/;

·                     за проекти, чиято основна цел е извършване на ремонтни и/или строителни дейности - до 270 000 лв. /около 135 000 евро/.

**5. Срокове за изпълнение и продължителност на проектите:**5.1. Проектните предложения трябва да съдържат индикативен начален срок за изпълнение на проекта след 1 март 2020 г. и не по-късен от 30 ноември 2020 г.
5.2. Изпълнението на проекта трябва да приключи не по-късно от 31 декември 2022 г.

**6. Допустими кандидати:**- първостепенни и второстепенни разпоредители с бюджет;
- местни неправителствени организации;
- общини и техни обединения;
- образователни, здравни и социални институции;
- други организации и сдружения, които нямат политически цели и участие и стопанска дейност.

**Не могат да кандидатстват** за участие в предоставянето на помощ за развитие физически и юридически лица, за които са налице обстоятелства по чл. 23, ал. 3-8 от [Постановление № 234 на Министерския съвет от 01.08.2011 г.](http://saveti.government.bg/c/document_library/get_file?p_l_id=11349&folderId=11355&name=DLFE-4507.pdf) за политиката на Република България на участие в международното сътрудничество за развитие.

**7.   Допустими дейности и разходи по проектите:**

**7.1.**  **Разходите за изпълнение на проекта трябва да отговарят едновременно на следните условия:**- да са законосъобразни;
- да са извършени срещу необходимите разходооправдателни документи - фактури или други документи с еквивалентна доказателствена стойност;
- да са в рамките на стойността на проекта;
- да не са финансирани със средства по друг проект, програма или каквато и да е друга финансова схема, произлизаща от националния бюджет, бюджета на ЕС или на друг донор.

**7.2.** **Задължителни дейности, които трябва да бъдат предвидени в проекта:**- изготвяне на одитен доклад от независим финансов одитор;
- осигуряване на видимостта на предоставената финансова помощ, съгласно получените указания.

**7.3.** **Примерни дейности, които могат да бъдат финансирани:**Допустимите дейности, допринасящи за укрепване на публичните институции в страните-партньори, отговорни за разработване и прилагане на националната политика в приоритетните области и целящи да съдействат за засилване на тяхната прозрачност, отговорност и ефективност и допринасящи за укрепване развитието на гражданското общество и повишаване на приноса му за социалната справедливост, демокрацията и устойчивото развитие, например:

• Разработване на нови/осъвременяване на съществуващи обучителни модули;
• Организиране и провеждане на обучения за служителите от администрацията на страната-партньор;
• Провеждане на обучения по конкретни теми в български институции за обмен на добри практики и повишаване на квалификацията на служителите от администрацията на страната-партньор;
• Организиране и провеждане на семинари, форуми, конференции;
• Разработване на изследвания и стратегии.
• Дейности за повишаване на информираността за правата на гражданите;
• Дейности за насърчаване на мултикултурния диалог и за ограничаване на расизма, ксенофобията, словото на омраза, дискриминацията и нетърпимостта в обществото;
• Дейности за подобряване на диалога между неправителствените организации и местните, регионалните и националните власти.
• Дейности, свързани с повишаване потенциала на обектите чрез доставка на оборудване и материали, строителни работи, възстановяване, подновяване, рехабилитация, мерки за запазване и подобряване на прилежащите сгради и инфраструктура, обществените сгради и други допълващи обекти, например:
• Доставка на оборудване и материали, предназначени за обекти държавна или общинска собственост – училища, болници, детски градини, домове за стари хора и т.н.
• Строителни работи за подобряване на обекти държавна или общинска собственост – училища, болници, детски градини, домове за стари хора и т.н.

**8. Необходими документи за кандидатстване:**

Формуляр за кандидатстване е наличен на следната интернет страница на [български](https://www.mfa.bg/upload/37339/BG_Application_Form.docx) и [английски](https://www.mfa.bg/upload/37340/EN_Application_Form.docx) език.

Всички графи на формуляра следва да бъдат надлежно попълнени на български и/или английски език. В случай на установяване на пропуски, които възпрепятстват оценката на проектното предложение, Посолството на Република България в Белград може да изисква в кратки срокове допълнителна информация. Неполучаването на такава информация в определения срок се счита за основание за отхвърляне на предложението.

**9. Начин и срокове за приемане на проектите:**

**Проектните предложения ще се приемат:
- в Посолството на Република България в Подгорица /ул. „Вукице Митрович“ № 10/,
- с препоръчано писмо по пощата или
- сканирани по електронна поща на адрес** **Embassy.Podgorica@mfa.bg****.**

**Проектите следва да бъдат на български или на английски език, подписани и подпечатани.**

**Проектите се приемат в срок до 28 юни 2019 г. включително.**

**10. Допълнителна информация:**Кандидатите се уведомяват за резултатите от оценяването до 10 работни дни от решението на компетентния орган. Посолството на Република България в Подгорица няма задължение да информира кандидатите за основанията за одобрение или отхвърляне на постъпилите проектни предложения.